Σύσταση για ΣΥΣΤΑΣΗ ΤΟΥ ΣΥΜΒΟΥΛΙΟΥ ΠΡΟΣ ΤΗ ΜΑΛΤΑ προκειμένου να τερματιστεί η κατάσταση υπερβολικού δημοσιονομικού ελλείμματος

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 7 Απριλίου 2004, η Επιτροπή δημοσίευσε τις εαρινές προβλέψεις του 2004 [1]. Σύμφωνα με τις προβλέψεις αυτές, στις οποίες λαμβάνονται υπόψη τα στοιχεία που υποβλήθηκαν από την Μάλτα τον Μάρτιο του 2004, το έλλειμμα γενικής κυβέρνησης στη Μάλτα μειώθηκε από 5,7% του ΑΕΠ το 2002 σε 9,7% του ΑΕΠ το 2003, με αποτέλεσμα να υπερβαίνει την τιμή της αναφοράς του 3% του ΑΕΠ που ορίζει η Συνθήκη.

[1] Οι εαρινές προβλέψεις της Επιτροπής του 2004 είναι διαθέσιμες στον ακόλουθο δικτυακό τόπο: http://europa.eu.int/comm/economy_finance/publications/european_economy/2004/ee204en.pdf.

Με βάση τις πρώτες αυτές ενδείξεις, στις 12 Μαΐου 2004 η Επιτροπή κίνησε τη διαδικασία υπερβολικού ελλείμματος για την Μάλτα με τη σύνταξη της έκθεσης που προβλέπεται στο άρθρο 104 παράγραφος 3 της Συνθήκης [2]. Στις 21 Μαΐου 2004, η Επιτροπή έλαβε το πρόγραμμα σύγκλισης της Μάλτας, στο οποίο επιβεβαιώνεται ότι το 2003 το έλλειμμα έφθασε σε 9,7% του ΑΕΠ.

[2] Το πλήρες κείμενο της έκθεσης αυτής διατίθεται στον ακόλουθο δικτυακό τύπο: http://europa.eu.int/comm/economy_finance/about/activities/sgp/procedures_en.htm.

Η εφαρμογή της διαδικασίας υπερβολικού ελλείμματος διέπεται από τις διατάξεις του άρθρου 104 της συνθήκης και τον κανονισμό (ΕΚ) αριθ. 1467/97 του Συμβουλίου «για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος», που αποτελεί μέρος του συμφώνου σταθερότητας και ανάπτυξης [3]. Οι χώρες που προσχώρησαν στην ΕΕ την 1η Μαΐου 2004 είναι κράτη μέλη με παρέκκλιση τα οποία οφείλουν να αποφεύγουν τα υπερβολικά ελλείμματα, χωρίς ωστόσο να προβλέπεται για αυτά η επιβολή κυρώσεων σύμφωνα με το άρθρο 104, παράγραφοι 9 και 11.

[3] ΕΕ L 209, 2.8.1997

Σύμφωνα με την έκθεση της Επιτροπής που καταρτίστηκε βάσει του άρθρου 104 παράγραφος 3 της Συνθήκης, το γεγονός ότι το έλλειμμα της Μάλτας το 2003 υπερέβη την τιμή αναφοράς του 3% του ΑΕΠ που ορίζει η Συνθήκη δεν ήταν αποτέλεσμα έκτακτων περιστάσεων μη ελεγχόμενων από τις αρχές Μάλτας ούτε ήταν επακόλουθο κάποιας σοβαρής οικονομικής ύφεσης με την έννοια του Συμφώνου Σταθερότητας και Ανάπτυξης. Όσον αφορά τις εξελίξεις για το 2004, η έκθεση καταλήγει στο συμπέρασμα ότι το έλλειμμα της γενικής κυβέρνησης είναι μεν πιθανό να μειωθεί, αλλά ότι θα διατηρηθεί σε επίπεδο υψηλότερο από 3% του ΑΕΠ. Ειδικότερα, σύμφωνα με τις εαρινές προβλέψεις της Επιτροπής του 2004, το έλλειμμα της γενικής κυβέρνησης προβλέπεται να διαμορφωθεί σε 5,9% του ΑΕΠ το 2004, θα είναι δηλαδή υψηλότερο από το ποσοστό 5,2% του ΑΕΠ που είχαν προβλέψει οι αρχές της Μάλτας στο πρόγραμμα σύγκλισης.

Με βάση τις εαρινές αυτές προβλέψεις, η έκθεση της Επιτροπής κατέληγε, επίσης, στο συμπέρασμα ότι ο λόγος χρέους προς το ΑΕΠ, που είχε ανέλθει σε 72,0% του ΑΕΠ το 2003, θα συνεχίσει το 2004 να αποκλίνει από την τιμή αναφοράς του 60% που ορίζει η Συνθήκη. Ειδικότερα, σύμφωνα με τις εαρινές προβλέψεις της Επιτροπής του 2004, ο δείκτης χρέους προς το ΑΕΠ θα ανέλθει σε 73,9% του ΑΕΠ το 2004, θα είναι δηλαδή υψηλότερος από το ποσοστό 72,1% του ΑΕΠ που είχαν προβλέψει οι αρχές της Μάλτας στο πρόγραμμα σύγκλισης.

Το άρθρο 104 παράγραφος 4 της Συνθήκης αναφέρει ότι «η επιτροπή του άρθρου 114 (δηλαδή η Οικονομική και Δημοσιονομική Επιτροπή) διατυπώνει γνώμη για την έκθεση της Επιτροπής». Η επιτροπή αυτή εξέδωσε τη γνώμη της στις 24 Μαΐου 2004, με την οποία συμφωνεί με την εκτίμηση που διατύπωσε η Επιτροπή στην έκθεσή της. Ειδικότερα, η επιτροπή καταλήγει στο συμπέρασμα ότι η δημοσιονομική κατάσταση στη Μάλτα δείχνει την ύπαρξη υπερβολικού ελλείμματος βάσει αμφοτέρων των κριτηρίων τα οποία προβλέπονται στο άρθρο 104 παράγραφος 2 για τον εντοπισμό των ελλειμμάτων αυτών. Η εξέταση και άλλων σχετικών παραγόντων, και ιδίως της μεσοπρόθεσμης δημοσιονομικής θέσης και του δείκτη δημοσίων επενδύσεων, δεν μετέβαλαν την εκτίμηση που στηριζόταν στα ίδια τα κριτήρια. Επίσης, σύμφωνα με την εκτίμηση της επιτροπής, το 2004 το έλλειμμα της γενικής κυβέρνησης θεωρείται πιθανό ότι θα συνεχίσει να υπερβαίνει την τιμή αναφοράς της Συνθήκης και ότι το 2004, το ακαθάριστο χρέος γενικής κυβέρνησης θα διαμορφωθεί και πάλι σε επίπεδα ανώτερα της τιμής αναφοράς του 60% του ΑΕΠ που ορίζει η Συνθήκη.

Η Επιτροπή, αφού εξέτασε τους συναφείς παράγοντες τους οποίους έλαβε υπόψη στην έκθεσή της και συνεκτιμώντας τη γνώμη της ΟΔΕ, διατυπώνει τη γνώμη ότι στη Μάλτα υφίσταται υπερβολικό έλλειμμα. Η γνώμη αυτή, που εγκρίθηκε από την Επιτροπή στις 24 Ιουνίου 2004, απεστάλη στο Συμβούλιο βάσει του άρθρου 104 παράγραφος 5 της συνθήκης. Η Επιτροπή συνιστά στο Συμβούλιο να λάβει σχετική απόφαση σύμφωνα με το άρθρο 104 παράγραφος 6. Επιπλέον, η Επιτροπή υποβάλλει στο Συμβούλιο σύσταση για σύσταση του Συμβουλίου με αποδέκτη τη Μάλτα, προκειμένου να τερματιστεί η κατάσταση υπερβολικού ελλείμματος, σύμφωνα με το άρθρο 104 παράγραφος 7 της Συνθήκης. Στο πλαίσιο της παρακολούθησης της εφαρμογής των ενεργειών που θα αναληφθούν από τη Μάλτα, το Συμβούλιο μπορεί να της απευθύνει και άλλες συστάσεις σύμφωνα με το άρθρο 104 παράγραφος 7, λαμβάνοντας υπόψη ότι το άρθρο 104 παράγραφος 9 δεν εφαρμόζεται στα κράτη μέλη με παρέκκλιση

Σύσταση για ΣΥΣΤΑΣΗ ΤΟΥ ΣΥΜΒΟΥΛΙΟΥ ΠΡΟΣ ΤΗ ΜΑΛΤΑ προκειμένου να τερματιστεί η κατάσταση υπερβολικού δημοσιονομικού ελλείμματος

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη,

τη συνθήκη για την ίδρυση της Ευρωπαϊκής Κοινότητας και ιδίως το άρθρο 104 παράγραφος 7,

τη σύσταση της Επιτροπής,

Εκτιμώντας τα ακόλουθα :

(1) Σύμφωνα με το άρθρο 104 της Συνθήκης, τα κράτη μέλη αποφεύγουν τα υπερβολικά δημοσιονομικά ελλείμματα.

(2) το Σύμφωνο Σταθερότητας και Ανάπτυξης βασίζεται στον στόχο της διασφάλισης υγιών δημόσιων οικονομικών ως μέσου ενίσχυσης των προϋποθέσεων για τη σταθερότητα των τιμών και την ισχυρή βιώσιμη ανάπτυξη που ευνοεί τη δημιουργία απασχόλησης.

(3) το Συμβούλιο, βάσει του άρθρου 104 παράγραφος 6, αποφάσισε στις 5 Ιουλίου 2004 ότι στη Μάλτα υφίσταται υπερβολικό έλλειμμα.

(4) μετά την έκδοση απόφασης σχετικά με την ύπαρξη υπερβολικού ελλείμματος στη Μάλτα, το Συμβούλιο, βάσει του άρθρου 104 παράγραφος 7 της Συνθήκης και του άρθρου 3 του κανονισμού (ΕΚ) αριθ. 1467/97 του Συμβουλίου, πρέπει ταυτόχρονα να απευθύνει στο ενδιαφερόμενο κράτος μέλος σύσταση για τερματισμό της κατάστασης υπερβολικού ελλείμματος εντός συγκεκριμένης περιόδου.

(5) Σύμφωνα με το άρθρο 3 παράγραφος 4 του κανονισμού (ΕΚ) 1467/97 του Συμβουλίου, η σύσταση αυτή πρέπει να θέτει μεγίστη προθεσμία τεσσάρων μηνών προκειμένου το συγκεκριμένο κράτος μέλος να λάβει αποτελεσματικά μέτρα και να προβλέπει ότι η διόρθωση του υπερβολικού ελλείμματος θα πρέπει να ολοκληρωθεί εντός του έτους που ακολουθεί εκείνο κατά το οποίο εντοπίστηκε, εκτός εάν συντρέχουν ειδικές περιστάσεις. Οι ειδικές αυτές περιστάσεις συντρέχουν στην περίπτωση της Μάλτας λόγω του γεγονότος ότι το έλλειμμα γενικής κυβέρνησης της χώρας ήταν αισθητά μεγαλύτερο από την τιμή αναφοράς κατά την ένταξη στην ΕΕ.

(6) Λόγω των ειδικών αυτών περιστάσεων, το Συμβούλιο μπορεί να επιτρέψει τη διόρθωση του υπερβολικού ελλείμματος σε μεσοπρόθεσμο πλαίσιο. Είναι σκόπιμο να θεωρηθεί ότι το πρόγραμμα σύγκλισης που υποβλήθηκε από τη Μάλτα τον Μάιο του 2004, οι επακόλουθες επικαιροποιήσεις του προγράμματος αυτού και οι γνώμες του Συμβουλίου σχετικά με αυτές, προσδιορίζουν την πορεία προσαρμογής για τη διόρθωση του υπερβολικού ελλείμματος. Σύμφωνα με το πρόγραμμα σύγκλισης του Μαΐου 2004, η μείωση του υπερβολικού ελλείμματος κάτω από την τιμή αναφοράς 3% του ΑΕΠ, πρόκειται να ολοκληρωθεί μέχρι το 2006, με τους ακόλουθους ετήσιους στόχους όσον αφορά το έλλειμμα γενικής κυβέρνησης: 5,2% του ΑΕΠ το 2004, 3,7% του ΑΕΠ το 2005, 2,3% το 2006 και 1,4% του ΑΕΠ το 2007. Επιπλέον, το πρόγραμμα προβλέπει ότι ο δείκτης χρέους που το 2003 ανήλθε σε 72,0% θα διατηρηθεί σε επίπεδα ανώτερα της τιμής αναφοράς 60% του ΑΕΠ που ορίζει η Συνθήκη, μέχρι το 2005 (σε 72,4%) και ότι στη συνέχεια θα μειωθεί σε 70,4% το 2007. Η πορεία προσαρμογής προσδιορίζεται με βάση ένα μακροοικονομικό σενάριο το οποίο, σύμφωνα με τη γνώμη του Συμβουλίου της 5ης Ιουλίου 2004 για το πρόγραμμα σύγκλισης, θεωρείται εύλογο.

(7) κατά την άποψη του Συμβουλίου, τα μέτρα δημοσιονομικής εξυγίανσης πρέπει να εξασφαλίζουν μόνιμη βελτίωση του αποτελέσματος της γενικής κυβέρνησης και παράλληλα να αποσκοπούν στη βελτίωση της ποιότητας των δημόσιων οικονομικών της χώρας και στην ενίσχυση του αναπτυξιακού δυναμικού της οικονομίας της.

ΣΥΝΙΣΤΑ:

- στις αρχές της Μάλτας να θέσουν τέρμα στην παρούσα κατάσταση υπερβολικού ελλείμματος το συντομότερο δυνατό

- στις αρχές της Μάλτας να αναλάβουν ενέργειες σε μεσοπρόθεσμο πλαίσιο έτσι ώστε το έλλειμμα να μειωθεί κάτω από το 3% του ΑΕΠ μέχρι το 2006 με αξιόπιστο και διατηρήσιμο τρόπο, σύμφωνα με την πορεία μείωσης του ελλείμματος που προσδιορίζεται στη γνώμη του Συμβουλίου της 5ης Ιουλίου 2004 για το πρόγραμμα σύγκλισης που υποβλήθηκε το Μάιο του 2004

- στις αρχές της Μάλτας να εφαρμόσουν με αποφασιστικότητα τα μέτρα που προβλέπονται στο πρόγραμμα σύγκλισης του Μαΐου 2004, και ιδίως εκείνα που λόγω του διαρθρωτικού χαρακτήρα τους αποβλέπουν στον εξορθολογισμό και τη μείωση των δαπανών

- στις αρχές της Μάλτας να αναλάβουν αποτελεσματική δράση μέχρι τις 5 Νοεμβρίου 2004 όσον αφορά τα μέτρα που προβλέπονται για την επίτευξη του στόχου σχετικά με το έλλειμμα του 2005.

- στις αρχές της Μάλτας να εξασφαλίσουν ότι το 2005 θα παύσει η αύξηση του δείκτη χρέους και ότι στη συνέχεια ο δείκτης αυτός θα μειωθεί σύμφωνα με τα όσα αναφέρονται στη γνώμη του Συμβουλίου για το πρόγραμμα σύγκλισης που υποβλήθηκε τον Μάιο του 2004.

Εκτός αυτού, το Συμβούλιο καλεί τις αρχές της Μάλτας να εξασφαλίσουν τη συνέχιση της δημοσιονομικής εξυγίανσης με μεσοπρόθεσμο στόχο την επίτευξη σχεδόν ισοσκελισμένης ή πλεονασματικής δημοσιονομικής θέσης και μετά τη διόρθωση του υπερβολικού ελλείμματος.

Η παρούσα σύσταση απευθύνεται στη Δημοκρατία της Μάλτας.

Βρυξέλλες, 5 Ιουλίου 2004.

Για το Συμβούλιο

Ο Πρόεδρος

xxxxxx